Fliekresensie: ‘Plane’ is propvol aksie, koes-vir-koeëls(Foto: www.plane.movie) PLANE ⭐⭐⭐⭐⭐⭐⭐/10 Met Gerard Butler en Daniella Pineda Regisseur: Jean-François Richet (Slegs in teaters) Maggies! Plane is nou vir jou ŉ lekker aksiefliek. Daar sou destyds na verwys word as ŉ “boerbot-inry-moewie”. Dis vol aksie en koes-vir-koeëls, maar tog is daar ook karakterisering. Dis boonop verfrissend om ŉ aksieheld te sien – die altyd betroubare Gerard Butler – as ŉ menslike kaptein wat ŉ vliegtuig deur ŉ woeste storm moet stuur, en dan beheer verloor. Is jy bang vir vlieg? Dink dan liefs twee keer voor jy jou springmielies koop óf gooi iets sterk by jou koeldrank! Die neerstort-toneel is erg. Die vliegtuig val op ŉ verlate eiland, maar gou besef die oorlewendes: Hier is ander mense ook op die eiland. Tog … wie is dit? Dis waar die tou ŉ paar ekstra knope kry, maar daar is nóg ŉ Kaapse draai. ŉ Moordenaar op pad tronk toe bevind hom ook op die vliegtuig. O genade. Plane beweeg blitsvinnig van een hoogtepunt na ŉ ander. Daar is darem oortuigende karakterisering, en ŉ mens raak selfs geheg aan van die karakters. Wil jy net vanaand tjil en ontspan? Dan is Plane absoluut vir jou. Slegs in fliekteaters. (Foto: Skermskoot)